Hy is tans te sien in die nuwe Afrikaanse musiekrolprent, Pretville, wat die 23ste November in teaters landswyd begin draai het. Hier speel hy die rol van die plaasjaap, Dawid de Wit, wat verlief raak op die dorpsmeisie, Serah Somers (gespeel deur Marlee van der Merwe). Sy karakter is maar skaam en weet nie eintlik hoe om dadelik met die lieflike Serah ‘n geselsie aan te knoop nie. Hy is egter vasbeslote om haar hart te wen en stof in die oë van die dorpsjaap, Frank Fouche, te skop!
In 2011 het Eugene sy debuutalbum, Genoeg, vrygestel. Dit is ‘n gospel album wat hom baie na aan die hart lê. Die liedjies daarop is oor ‘n tydperk van twee jaar uit die harte van hom en sy vrou, Odette, gebore. Hy het die produksie van die album geweldig baie geniet en is tans besig om aan ‘n sekulêre album te werk, wat hopelik in Maart 2013 vrygestel sal word.